ARA: 300 passiġġier fuq il-katamaran fl-ewwel vjaġġ lejn Sqallija
Imtella' Lulju 1, 2020 - Aġġornata 1 Ta' Lulju, 2020 9:46am Fl-ewwel vjaġġ tal-katamaran tal-kumpanija Virtu Ferries li ħalla Malta lejn Sqallija fis-6.30 a.m. kien hemm 300 passiġġier abbord waqt li l-garaxx kien mimli vetturi. Fil-vjaġġ tar-ritorn li jitlaq mill-port ta' Pozzallo fi Sqallija fid-9.15 a.m. se jiġu lura 400 passiġġier. Illum wara nofsinhar il-katamaran se jerġa' jopera vjaġġ ieħor minn Malta għal Sqallija u lura. Il-katamaran "San Ġwanni PAwlu II" jiflaħ iġorr 900 passiġġier iżda bl-arranġamenti li l-kumpanija Virtu Ferries għamlet biex titħares id-distanza soċjali, il-kapaċita tnaqqset b'40%. Ittieħdu wkoll diversi miżuri oħra li jħarsu s-saħħa u s-sigurtà tal-passiġġieri u l-ekwipaġġ. Matul il-pandemija l-katamaran baqa' jopera biex ġarr merkanzija essenzjali lejn Malta iżda mill-10 ta' Marzu sal-bieraħ ma kienx qed iġorr passiġġieri bejn il-gżejjer. tvm.com.mt għandu ġurnalist u cameraperson abbord il-katamaran u aktar tard se nwasslulkom servizz dettaljat dwar l-arranġamenti speċjali li daħlu fis-seħħ għall-ivjaġġar bil-baħar hekk kif mil-lum reġgħu fetħu l-portijiet.